《暮归》
明代·郭浚

睡起看云又别峰，一年春事漫匆匆。墙桑叶密能催雨，溪柳花多不定风。

伏枕故人来眼底，卷书余味在胸中。生涯未便空山了，闲倚村扉送远鸿。

作者简介：明浙江海宁人，字士渊。宋濂弟子，与方孝孺友善。洪武中以秀才贡入太学肆业。尝上书论时政甚切，召对忤旨，令在太学读书三十年，方许任用。因与学官不合，受诬论死。